b'\n_START_ARTICLE_\nORP Krakowiak (1941)\n_START_SECTION_\nPalvelus\n_START_PARAGRAPH_\nORP Krakowiak liitettiin palvelukseen otettaessa 15. H\xc3\xa4vitt\xc3\xa4j\xc3\xa4laivueeseen. Alus oli valmistajan koeajoissa toukokuussa ja sen vastaanottokokeet alkoivat 28. toukokuuta. Se matkasi kes\xc3\xa4kuussa koeajojen loppuunsaattamiseksi sek\xc3\xa4 varustamista varten Scapa Flowhun. Aluksen koulutus aloitettiin osana Kotilaivastoa varustamisen p\xc3\xa4\xc3\xa4tytty\xc3\xa4._NEWLINE_Alus liittyi hein\xc3\xa4kuussa Plymouthiin sijoitettuun laivueeseensa, jonka mukana se aloitti lounaisen reitin ja Irlanninmeren saattueiden suojaamisen sek\xc3\xa4 merialueen valvonnan. Alus suojasi 26. lokakuuta risteilij\xc3\xa4 HMS Trinidadin Devonportin telakalta Clydeen hyv\xc3\xa4ksynt\xc3\xa4kokeisiin._NEWLINE_Alus liitettiin joulukuussa tilap\xc3\xa4isesti Kotilaivastoon. Se suojasi Lofooteille matkannutta kommando-osastoa (operaatioissa Anklet ja Archery).\n_START_SECTION_\n1942\n_START_PARAGRAPH_\nOperaatiosta vapauduttuaan Krakowiak palasi tammikuussa 1942 laivueeseensa, joka oli siirtynyt Devonportiin. Alus m\xc3\xa4\xc3\xa4r\xc3\xa4ttiin avustamaan laivueen mukana l\xc3\xa4ntisen reitin kotimaan ja Gibraltarin v\xc3\xa4lill\xc3\xa4 matkanneiden saattueiden suojaamista._NEWLINE_Alus suojasi 17. kes\xc3\xa4kuuta saattuetta HG84 HMS Wild Swanin, HMS Beaglen ja HMS Speyn kanssa, kun se joutui voimakkaan ilmahy\xc3\xb6kk\xc3\xa4yksen maaliksi. Hy\xc3\xb6kk\xc3\xa4yksess\xc3\xa4 HMS Wild Swan upposi. Se osallistui hein\xc3\xa4kuussa Ranskan rannikon meriliikennett\xc3\xa4 vastaan tehtyihin iskuihin (operaatio Tunnel)._NEWLINE_Alus muodosti 13. lokakuuta yhdess\xc3\xa4 HMS Brocklesbyn, HMS Fernien ja HMS Tynedalen kanssa Force B:n etsitt\xc3\xa4ess\xc3\xa4 Saksan laivaston kaapparia Kometia, joka pyrki Saksasta Atlantille. Osasto hy\xc3\xb6kk\xc3\xa4si yhdess\xc3\xa4 Force A:n kanssa saksalaisaluksen suojana olleiden E-veneiden kimppuun. Operaatiosta vapauduttuaan alus palasi laivueensa mukana Kanaalin saattueiden suojaksi.\n_START_SECTION_\n1943\n_START_PARAGRAPH_\nKrakowiak torjui 5. maaliskuuta 1943 Start Pointin edustalla saattueen kimppuun hy\xc3\xb6k\xc3\xa4nneet Saksan laivaston E-veneet. Alus jatkoi saattueiden suojaamista, kunnes se sai toukokuussa m\xc3\xa4\xc3\xa4r\xc3\xa4yksen siirty\xc3\xa4 V\xc3\xa4limerelle Gibraltarille sijoitettuun 60. H\xc3\xa4vitt\xc3\xa4j\xc3\xa4viirikk\xc3\xb6\xc3\xb6n._NEWLINE_Alus matkasi kes\xc3\xa4kuussa Gibraltarille suojaamaan Atlantin ja l\xc3\xa4ntisen V\xc3\xa4limeren saattueita. Se m\xc3\xa4\xc3\xa4r\xc3\xa4ttiin hein\xc3\xa4kuussa Sisilian maihinnousun it\xc3\xa4iseen tukiryhm\xc3\xa4\xc3\xa4n tukemaan brittil\xc3\xa4isen 1. laskuvarjodivisioonan hy\xc3\xb6kk\xc3\xa4yst\xc3\xa4 saattajaryhm\xc3\xa4 S:ss\xc3\xa4. Alus siirtyi Algeriin, josta se suojasi 5. hein\xc3\xa4kuuta saattueen KMS18. Se erkani 8. hein\xc3\xa4kuuta tankatakseen, mist\xc3\xa4 alus palasi my\xc3\xb6hemmin samana p\xc3\xa4iv\xc3\xa4n\xc3\xa4  saattueeseen. Alus erkani 10. hein\xc3\xa4kuuta saattueesta sen saavuttua m\xc3\xa4\xc3\xa4r\xc3\xa4np\xc3\xa4\xc3\xa4h\xc3\xa4ns\xc3\xa4 Bark West sillanp\xc3\xa4\xc3\xa4h\xc3\xa4n, mink\xc3\xa4 j\xc3\xa4lkeen alus siirtyi maihinnousun tulitukiosastoon._NEWLINE_Alus liittyi syyskuussa Maltalle sijoitettuun 48. Saattajaryhm\xc3\xa4\xc3\xa4n, jonka teht\xc3\xa4v\xc3\xa4n\xc3\xa4 oli Salernon maihinnousun tukeminen. Alus suojasi 9.-16. syyskuuta saattajaryhm\xc3\xa4ns\xc3\xa4 kanssa maihinnousun ilmasuojana ollutta saattuetukialusryhm\xc3\xa4 88:aa (engl. Support Carrier Task Force 88), johon kuuluivat HMS Battler, HMS Attacker, HMS Hunter ja HMS Stalker._NEWLINE_Krakowiak siirrettiin lokakuussa Aleksandriaan tukemaan Egeanmeren saarten puolustusta. Alus etsi saksalaisten miehist\xc3\xb6nkuljetusaluksia alueelta. Se joutui ilmahy\xc3\xb6kk\xc3\xa4ykseen j\xc3\xa4\xc3\xa4ty\xc3\xa4\xc3\xa4n ilman omien koneiden tarjoamaa suojaa. Alus suojasi 27. lokakuuta risteilij\xc3\xa4 HMS Auroraa._NEWLINE_Alus partioi 10. marraskuuta Kalymnosin l\xc3\xa4nsirannikon edustalla HMS Petardin ja HMS Rockwoodin kanssa. Alukset tulittivat Kalymnoksen satamaa ja ne joutuivat paluumatkalla liitopommein tehdyn hy\xc3\xb6kk\xc3\xa4yksen maaleiksi. Krakowiak suojasi r\xc3\xa4j\xc3\xa4ht\xc3\xa4m\xc3\xa4tt\xc3\xb6m\xc3\xa4n liitopommin vaurioittamaa HMS Rockwoodia Turkin aluevesille hinannutta HMS Petardia._NEWLINE_Krakowiak t\xc3\xa4ydensi 15. marraskuuta varastojaan Famagustassa Kyproksella ennen purjehdustaan Lerokselle, mutta matka peruuntui saarelle sijoitettujen joukkojen antauduttua. Alus suojasi 29. marraskuuta Aleksandriaan risteilij\xc3\xa4 HMS Birmnghamin, joka oli vaurioitunut Kyrenaikan edustalla torpedon osuttua.\n_START_SECTION_\n1944\n_START_PARAGRAPH_\nKrakowiak jatkoi vuoden 1944 alun saattueiden suojaamista Maltalta, kunnes se m\xc3\xa4\xc3\xa4r\xc3\xa4ttiin maaliskuussa palaamaan Britteinsaarille tukemaan Normandian maihinnousua. Alus purjehti huhtikuussa Britteinsaarille._NEWLINE_Alus sijoitettiin it\xc3\xa4isen maihinnousuosaston Force G:hen, jonka mukana se osallistui valmistaviin harjoituksiin. Krakowiak ja HMS Cattistock olivat kes\xc3\xa4kuun alussa Solentissa valmiina suojaamaan saattueen G1 sillanp\xc3\xa4\xc3\xa4h\xc3\xa4n. Alukset suojasivat 5. kes\xc3\xa4kuuta vuorokauden viiveen j\xc3\xa4lkeen saattueen, jonka muodostivat 6. miinanraivaajalaivueen nelj\xc3\xa4 miinalaivaa sek\xc3\xa4 miinanraivaajat, nelj\xc3\xa4n 55. laivueen moottoriveneen ja moottoritorpedoveneen avustamana merelle. Seuraavana p\xc3\xa4iv\xc3\xa4n\xc3\xa4 hy\xc3\xb6kk\xc3\xa4ysalueelle saavuttuaan Krakowiak tuki Gold rannan maihinnousua tykkitulella._NEWLINE_Alus partioi 7. kes\xc3\xa4kuuta maihinnousualueen reunalla est\xc3\xa4en Saksan laivaston p\xc3\xa4\xc3\xa4syn alueelle. Se sek\xc3\xa4 HMS Ursa ja KNM Glaisdale torjuivat 10. kes\xc3\xa4kuuta Le Havren edustalla Saksan laivaston torpedoveneiden T28, Jaguar ja M\xc3\xb6we p\xc3\xa4\xc3\xa4syn alueelle. Alus vapautui 27. kes\xc3\xa4kuuta operaatiosta, mink\xc3\xa4 j\xc3\xa4lkeen se siirrettiin Kanaalin saattueiden suojaksi._NEWLINE_Alus siirrettiin elokuussa 16. H\xc3\xa4vitt\xc3\xa4j\xc3\xa4laivueeseen Harwichiin suojaamaan Pohjanmeren saattueita.\n_START_SECTION_\n1945\n_START_PARAGRAPH_\nKrakowiak esti 22. maaliskuuta 1945 E-veneiden miinanlaskun Thamesin ja Hollannin rannikon v\xc3\xa4liselle laivareitille. Euroopan sotatoimien p\xc3\xa4\xc3\xa4tytty\xc3\xa4 aluksen palvelus jatkui Kotilaivaston mukana miehitettyn\xc3\xa4 puolalaisilla._NEWLINE_Se osallistui saksalaisten hallussa olleiden alueiden palauttamiseen liittoutuneiden valvontaan, kunnes alus palautettiin 23. hein\xc3\xa4kuuta Kuninkaalliselle laivastolle. Alus sijoitettiin reserviin Harwichiin._NEWLINE_Harwichissa aluksen varastot tyhjennettiin ja se nimettiin 25. elokuuta HMS Silvertoniksi. Alus siirrettiin my\xc3\xb6hemmin Sheernessiin._NEWLINE_Alus valmistautui 1953 osallistumaan kruunajaisten yhteydess\xc3\xa4 pidettyyn katselmukseen, mink\xc3\xa4 j\xc3\xa4lkeen se sijoitettiin reserviin Chathamiin. Alus sijoitettiin 1958 poistolistalle ja se myytiin 3. maaliskuuta BISCOlle, joka siirsi romuttamisen T W Wardille Graysiin Essexiin.'